Skupna izjava koordinatorjev za boj proti trgovini z ljudmi v jugovzhodni Evropi

Ob 16. dnevu EU za boj proti trgovini z ljudmi 18. oktobra 2022 koordinatorji za boj proti trgovini z ljudmi v jugovzhodni Evropi (JVE), člani Mreže koordinatorjev za boj proti trgovini z ljudmi v JVE (NATC JVE):

OB UGOTOVITVI, da je število ljudi, ki so pobegnili pred vojno v Ukrajini, preseglo 7,5 milijona, notranje razseljenih prebivalcev pa je več kot sedem milijonov;

OB OPOZARJANJU na pomisleke, ki so jih izrazili koordinatorji za boj proti trgovini z ljudmi na srečanju NATC JVE 2. junija 2022, ko so razpravljali o vplivu ukrajinske krize na trgovino z ljudmi v članicah NATC JVE in o ublažitvi tveganj za trgovino z ljudmi ob množičnih razselitvah iz Ukrajine v sosednje države, in sicer da se v prihodnjem obdobju zaradi pomanjkanja dostopa do trga dela v državah gostiteljicah pričakuje večja ranljivost za trgovino z ljudmi;

OB POZDRAVLJANJU sprejetja *Skupnega načrta za boj proti trgovini z ljudmi za obravnavo tveganja za trgovino z ljudmi in podporo potencialnim žrtvam med tistimi, ki bežijo pred vojno v Ukrajini* pod vodstvom koordinatorja EU za boj proti trgovini z ljudmi;

OB UPOŠTEVANJU P*riporočil posebnega predstavnika in koordinatorja OVSE za boj proti trgovini z ljudmi o potrebi po okrepitvi preprečevanja trgovine z ljudmi med množičnimi migracijskimi tokovi* ter *Navodil* *o obravnavi tveganj za trgovino z ljudmi, povezanih z vojno v Ukrajini in posledično humanitarno krizo* Skupine strokovnjakov za ukrepanje proti trgovini z ljudmi (GRETA);

OB PRIZNAVANJU pobud Grozda za zaščito v Ukrajini, ki je ustanovil Delovno skupino za boj proti trgovini z ljudmi, Medinstitucionalne koordinacijske skupine za boj proti trgovini z ljudmi (ICAT), ki je vzpostavila Skupino za podporo politiki ICAT na področju trgovine z ljudmi v okviru ukrajinske krize, pa tudi prizadevanj Europola in Eurojusta za okrepitev odzivanja ob primerih trgovine z ljudmi v zvezi z vojno v Ukrajini ter prizadevanj posebnega poročevalca ZN za trgovino z ljudmi, zlasti ženskami in otroki, in posebnega predstavnika generalnega sekretarja ZN za spolno nasilje v oboroženih spopadih;

NA PODLAGI obsežne baze znanja, ki se je oblikovala v zadnjih dveh desetletjih glede tega, kaj predstavlja uspešen odziv na boj proti trgovini z ljudmi, zlasti na podlagi izkušenj, pridobljenih v preteklih konfliktih, in na podlagi informacij o pojavnosti trgovine z ljudmi v okviru sedanje vojne v Ukrajini;

1. PONOVNO POUDARJAMO strateške prednostne naloge za obdobje 2020-2024, določene v Strateškem dokumentu Mreže koordinatorjev za boj proti trgovini z ljudmi v JVE, sprejetem 4. marca 2020, zlasti prednostno nalogo o zaščiti ­– ohranjanju pozornosti na mešanih migracijskih tokovih prek članic mreže in nadaljnji krepitvi usposobljenosti prvih posredovalcev, da se omogoči celovit in na človekovih pravicah temelječ odziv z vidika boja proti trgovini z ljudmi.
2. POUDARJAMO pomen pristopa, ki vključuje žrtve in upošteva njihove izkušnje, ter pristopa, ki upošteva vidik spola in je prilagojen otrokom, podpira ranljive posameznike in skupine ter vzpostavlja orodja in mehanizme za zagotavljanje varnega spletnega okolja za otroke;
3. SPODBUJAMO organe k sodelovanju z ustreznimi skupnostmi in krepitvi ozaveščenosti javnosti o načinih, ki jih uporabljajo storilci, in k zagotavljanju, da skupnost ne bi nevede sama prispevala k ranljivosti za trgovino z ljudmi; organi naj ocenijo tudi, katere skupnosti so posebej ogrožene, zaradi boljšega razumevanja temeljnih kulturnih kontekstov in praks pa naj sodelujejo tudi z organizacijami v skupnosti in civilno družbo in poskrbijo, da so na voljo vse storitve za uspešno vnovično vključevanje žrtev trgovine z ljudmi;
4. POZIVAMO vlade držav, ki se soočajo s pritokom oseb, ki so pobegnile pred vojno, da upoštevajo naslednji nabor priporočil kot nujni minimum, ki naj prepreči, da bi trgovina z ljudmi postala kriza v krizi:
* Spremljanje razvoja dogodkov na področju trgovine z ljudmi, pri čemer je treba posebno pozornost nameniti spremljanju razmer v zvezi z ljudmi, ki bežijo iz Ukrajine.
* Stalno obveščanje organov, ki so odgovorni za prvi stik – osebje v sprejemnih centrih, strukture mejne in lokalne policije, policisti, nevladne organizacije, združenja prostovoljcev – in prispelih ljudi o morebitnih varnostnih tveganjih, izkoriščanju in trgovini z ljudmi. Zagotavljanje informacij (tudi v ukrajinskem in ruskem jeziku) o registraciji, telefonskih linijah za pomoč in podpori za begunce.
* Oblikovanje nacionalnih mehanizmov za boj proti trgovini z ljudmi – nacionalnih mehanizmov za napotitev ali enakovrednih sistemov – za prepoznavanje primerov trgovine z ljudmi med razseljenimi osebami, med drugim tudi z usposabljanjem in razvojem kompetenc ključnih prvih posredovalcev, da bodo lažje prepoznali primere trgovine z ljudi in podprli potencialne žrtve trgovine z ljudmi.
* Podpora organizacijam, ki skrbijo za nujne in dolgoročne potrebe žrtev trgovine z ljudmi. *Zagotavljanje dostopa do trga dela ter do jezikovnih in poklicnih tečajev, ki jih je mogoče obiskovati ob delu.*
* *Usklajevanje z ukrajinsko diasporo v državi sprejemnici zaradi dostopa do ranljivih skupin. Spremljanje razmer in znakov, ki kažejo na morebitno izkoriščanje in zlorabo.*
* Aktivno odkrivanje kršitev pravic delavcev. Organi odkrivanja in kazenskega pregona morajo od storilcev terjati odgovornost, zato sta nujna razvoj in uporaba kazalnikov ter programov usposabljanja za delovne inšpektorje ter organe odkrivanja in pregona na temo trgovine z ljudmi za namene izkoriščanja delovne sile.
* Registracija otrok brez spremstva in otrok, ločenih od družine. Zagotavljanje starosti primerne zaščite in podpornih storitev. Sodelovanje z drugimi državami pri identifikaciji, odkrivanju in ponovni združitvi otrok brez spremstva, otrok, ločenih od družin, ali pogrešanih otrok z njihovimi družinskimi člani.
* Lažji dostop do rednega šolanja za otroke in drugi ukrepi za zaščito otrok, s katerimi se zagotavlja njihova osnovna pravica do izobraževanja in zmanjšujejo možnosti, da se vpletejo v otroško delo ali beračenje.
1. SE ZAVEZUJEMO, da bomo objavljali in razširjali sporočila za javnost, ki jih je na pobudo Vlade Republike Slovenije pripravil sekretariat NATC JVE za odpravljanje ranljivosti za trgovino z ljudmi med osebami, ki bežijo pred vojno v Ukrajini.
2. SE ZAHVALJUJEMO Republiki Sloveniji za ohranjanje zagona NATC JVE in Mednarodnemu centru za razvoj migracijske politike za njegovo podporo v vlogi sekretariata NATC JVE.